Virallinen lehti nro C 386 , 11/12/1998 s. 0160



KIRJALLINEN KYSYMYS E-1790/98 esittäjä(t): Viviane Reding (PPE) komissiolle (11. kesäkuuta 1998) Aihe: Eläinkoekiellon lykkääminen Koska - direktiivi 93/35/ETY(1) vaatii kosmetiikkateollisuuden eläinkokeiden lopettamista ja niiden korvaamista 1. tammikuuta 1998 alkaen muunlaisilla testeillä, - jotkut EU:n jäsenvaltiot (Alankomaat ja Saksa) ovat ottaneet tämän kiellon käyttöön mutta useimmat eivät, - kosmetiikkateollisuuden käytettävissä on jo tuhansia eläimillä testattuja aineita, - useimmille usein julmille testeille on olemassa vaihtoehtoja, joita ei kuitenkaan käytetä, ja koska uusia vaihtoehtoisia testimenetelmiä ei juurikaan tutkita, - komissio ei ole vielä tehnyt mitään aloitetta koskien luvattua direktiiviä valmiisiin kosmetiikkatuotteisiin liittyvien eläinkokeiden kieltämisestä, herää kysymys, miksi komissio lykkää direktiivin vuodelle 1998 säätämää kieltoa? Onko kauppapolitiikka komission mielestä eläintensuojelua tärkeämpää? Mitkä syyt saavat komission yhä uudestaan lykkäämään asiaan liittyviä päätöksiä Komission jäsenen Martin Bangemanninkomission puolesta antama vastaus (15. heinäkuuta 1998) Komissio on direktiivillään 97/18/EY(2), joka annettiin 17 päivänä huhtikuuta 1997 sen määräajan lykkäämisestä, jonka jälkeen on kiellettyä käyttää eläinkokeita kosmeettisten valmisteiden ainesosien tai niiden yhdistelmien testaamiseen, lykännyt 14 päivänä kesäkuuta 1993 annetussa neuvoston direktiivissä säädettyä päivämäärää (1 päivä tammikuuta 1998) 30 päivään kesäkuuta 2000. Direktiiviä antaessaan komissio otti huomioon tavoitteen suojella kansanterveyttä sekä sen tosiseikan, että vaikka vaihtoehtoisten testausmenetelmien tutkimuksessa onkin edistytty, käytettävissä ei edelleenkään ole vaihtoehtoisia menetelmiä, jotka olisi validoitu tieteellisesti ja joita koskevat ohjeet Taloudellisen yhteistyön ja kehityksen järjestö (OECD) olisi hyväksynyt. Direktiivissä 97/18/EY säädetään, että päivämäärän lykkääminen ei saa olla esteenä koe-eläinten määrän ja niiden kärsimysten vähentämiselle mahdollisuuksien mukaan ja erityisesti käyttämällä seulontatestejä. Lisäksi on kaikin keinoin edistettävä vaihtoehtoisten testausmenetelmien tutkimusta erityisesti tutkimuksen neljännen puiteohjelman mukaisesti. Toisaalta on muistettava, että kaikkien eläinkokeiden kieltämiseen tähtäävien toimien ja erityisesti lainsäädäntätoimien on oltava kansainvälisten sopimusten ja kansainvälistä kauppaa koskevien sääntöjen, etenkin Maailman kauppajärjestön sääntöjen, mukaisia. Asiassa on edistytty huhtikuun 1997 jälkeen, ja on validoitu vaihtoehtoisia menetelmiä, joilla testataan valotoksisuutta ja ihon syöpymistä. Direktiivin 93/35/ETY 4 artiklan 1 kohdan i alakohdan mukaan komission on kuitenkin kuultava kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa. Eläinkokeiden tekemistä voidaan yleensä välttää lopullisten kosmeettisten valmisteiden testauksessa, ja hyvin monissa tapauksessa näin on jo tehtykin. Vuonna 1997 saavutettuja tuloksia selostetaan kyseisen vuoden kertomuksessa eläinkokeille vaihtoehtoisten koemenetelmien kehittämisestä, validoinnista ja oikeudellisesta hyväksymisestä kosmetiikka-alalla. Komissio toimittaa kertomuksen parlamentille ja neuvostolle aivan lähiaikoina. Komissio toivoo, että eläinkokeet voidaan välittömästi kieltää yhteisössä kaikissa sellaisissa tapauksissa, joissa se on mahdollista vaarantamatta ihmisten terveyttä. Se aikoo ehdottaa parlamentille ja neuvostolle tämän periaatteen mukaisia muutoksia kosmeettisia valmisteita koskevaan direktiiviin. (1) EYVL L 151, 23.6.1993, s. 32. (2) EYVL L 114, 1.5.1997.